Esta selmana que muerre tuve con él y los sos noventa llargos años d’hestories y piernes canses bebiendo sidra nel Cascayu y na Violeta que queden a mano de casa. Falando como siempre d’otra sidra y d’otru tiempu nel práu del Culibriru xunto al so cuñáu Guti y el so hermanu Nello. De la sidra aquello que facíen y que disfrutábemos en xunto la familia y que yera fina, porque yera suave, y complexa, porque amparaba bien de coses más. Que dacuando golía a catasoles blancos y sabía a zreces dances. Que tenía cuerpu y enerxía, corazón ya intensidá. Que tamién golía a rebañu y a la solombra allargada del alborecer baxu’l castru de Lladréu. Y tamién sabía a paz y a fogaza de pan, a ser feliz y a nun tener más tristeces que les propies de los díes buxos de ñublina trupa en Mieres.
#000001
Aquella sidra de casa yera mesmo la sonrisa d’esta tierra antigua. Tactu y amabilidá. Seda y claror. Discreción y bramíu nos díes de tormenta al abellugu baxo l’arbolón d’en mediu’l práu. El mio suegru llámase Abel, como’l mio fíu, como yo me llamo Ismael pol güelu míu y pa honrar la memoria de los que vivieron enantes de nosotros pa ser a sumar les sos hestories a les nuestres. El mio suegru ye’l mio padre dende va más de cuarenta años, dende’l tiempu nel que yo perdí al míu y él me llevó del brazu a beber sidra y a llorar con llárimes de sidra sobre esta tierra rancia. El mio suegru tien l’alma grande de los qu’amen la vida, la conversación colos amigos y a una muyer hermosa que se sienta al delláu d’él toles tardes a ver atapecer.
#000002
Agora mesmo Dacuando veo muertos -como-y diz Haley Joel Osment, nel papel de Cole Sear, a Malcom Crowe, qu’interpreta Bruce Willis, na película “El sexto sentido” del realizador indiu M. Night Shylmalan-, y esta mañana de fin de branu vien de pasame una vuelta más de...
#000005
Covid Alcordéme estos díes de descansu d’una hestoria del llexislador Zaleuco de Locris que nel sieglu VII enantes de Cristu pasó por ser ún de los xueces más honestos del so tiempu. Y ello fue qu’a un fíu d’él acusánralu d’un delitu de desórdenes públicos por ebriedá...
#000006